Gymnázium Antona Bernoláka (Námestovo, Mieru 307/23)

Gymnázium Antona Bernoláka je gymnázium v Námestove so štvorročným a osemročným štúdiom (zameraným na cudzie jazyky) s alternatívnym učebným plánom. Na gymnáziu je Štátna jazyková škola. Od začiatku šk. roka 2018/2019 sa na ňom otvorilo Bilingválne Gymnázium zamerané na Ruský Jazyk.

Vedenie školy
Riaditeľ školy: Mgr. Peter Kuľha.
Zástupcovia školy: Mgr. František Glomba, PhDr.Ľubomír Jaššo a PaedDr.Tibor Kitaš

Vznik a vývoj školy 

 Vznik školy v každom spoločenstve predstavuje mimoriadnu udalosť, pretože pre mládež škola znamená východisko získania veľmi dôležitých životných hodnôt prostredníctvom výchovy a vzdelania. História námestovského školstva siaha až do 17. storočia, no ešte v druhej polovici 20. storočia chýbala v tomto regióne stredná škola. Chýbala o to viac, že Námestovo sa stáva práve v tomto období skutočným politicko-správnym, hospodárskym a kultúrnym centrom Hornej Oravy. Snahy o založenie strednej školy — gymnázia siahajú do dvadsiatych rokov 20. storočia, avšak reálnu podobu nadobúdajú až začiatkom 50-tych rokov, kedy rada Okresného národného výboru v Námestove vr. 1952 podala návrh na zriadenie pedagogického gymnázia a Povereníctvo školstva v Bratislave s platnosťou od 1. 9.1953 návrh založenia školy schválilo. Napriek týmto skutočnostiam do platnosti vstupuje iný variant vytvorenia strednej školy, vyplývajúci zo zákona o úprave jednotného školstva. Na jeho základe aj v Námestove dochádza najskôr k zjednoteniu bývalej ľudovej a meštianskej školy na osemročnú strednú školu a ďalšou školskou reformou vymedzenou zákonom č 35/53 sa zriaďuje jedenásťročná stredná škola prostredníctvom výberových tried v 9. -11. ročníku. Skutočná realizácia tejto reformy a jej presadenie si vyžiadala nemalé úsilie miestnych funkcionárov, za ktorých je potrebné spomenúť aspoň Fridricha Heseka, vtedajšieho riaditeľa osemročnej školy. Jedenásťročná stredná škola (J S Š) bola zriadená Krajským národným výborom v Žiline v auguste 1953 s platnosťou od 1.9.1953. Preto tento dátum považujeme za dátum vzniku všeobecnovzdelávacej strednej školy, dnešného gymnázia.
 Školská budova, v ktorej sa dnešné gymnázium nachádza, bola postavená v rokoch 1935 — 1937. Vyučovať sa v nej začalo začiatkom januára 1938 v triedach ľudovej a meštianskej školy. Po vzniku JSS sa v nej vyučovali triedy všetkých troch stupňov. Súčasťou školy sa od roku 1953 stal aj žiacky domov (ZD), ktorého miestnosti sa nachádzali najskôr v provizórnych priestoroch mesta a v triedach školskej budovy, neskôr v novopostavenom drevenom baraku pri školskej budove. ZD riešil prostredníctvom ubytovania problémy dochádzajúcich žiakov z väčších vzdialeností, pretože v tom období boli spoje značne obmedzené. Funkciu riaditeľa i vychovávateľov vykonávali pedagógovia školy na čiastočný úväzok (Mazúr, Hleba, Radzo, Urbanova, Jagelka).  Aj budova a školské priestory majú svoju osobitnú históriu. Prvou vážnou udalosťou bolo jej veľké poškodenie pri prechode frontu na sklonku druhej svetovej vojny. Rekonštrukcia nebola poslednou, pretože vplyvom nárastu žiakov a tried sa uskutočnili ďalšie tri prístavby školy (1985, 1989, 1993) a rôzne stavebné úpravy.

Projekty
Na škole sú každý rok realizované rôzne projekty. Momentálne je zapojená v nasledujúcich:
Kultúrne mosty bez hraníc
PC Based Math Project for High School
Modernizácia vzdelávacieho procesu na stredných školách
Nová škola
Elektronizácia jedálne

Externé odkazy 
 Oficiálna stránka školy

Gymnáziá na Slovensku
Námestovo
Školy v okrese Námestovo